MEDDELELSE FRA KOMMISSIONEN

Tilbagetrækning af de midlertidige rammebestemmelser for konkurrencevurderingen i forbindelse med virksomhedssamarbejde som reaktion på nødsituationer under det nuværende covid-19-udbrud

(2022/C 381/03)

(1) Den 8. april 2020 vedtog Europa-Kommissionen (»Kommissionen«) en meddelelse om midlertidige rammebestemmelser (1) (»de midlertidige rammebestemmelser«), hvori den fastsatte de vigtigste kriterier, som Kommissionen ville basere sig på ved vurderingen af samarbejdsprojekter, der sigter mod at afhjælpe manglen på væsentlige produkter og ydelser under covid-19-udbruddet. Dette vedrørte de former for samarbejde, som virksomhederne kan indgå i for at sikre forsyningen og en passende fordeling af væsentlige produkter og ydelser. Med de midlertidige rammebestemmelser indførtes også muligheden for, at Kommissionen for at fremme en hurtig iværksættelse af initiativer til effektivt at tackle covid-19-udbruddet kunne give virksomheder skriftlig sikkerhed (via ad hoc-»comfort letters«) vedrørende specifikke og veldefinerede samarbejdsprojekter, der er omfattet af de midlertidige rammebestemmelser

(2) De midlertidige rammebestemmelser indeholdt ikke en specifik slutdato for deres anvendelse, men en angivelse af, at de fortsat ville finde anvendelse, indtil Kommissionen trækker dem tilbage, så snart den finder, at de underliggende særlige omstændigheder ikke længere gør sig gældende (2).

(3) To et halvt år efter starten på covid-19-udbruddet noterer Kommissionen sig den generelle forbedring af sundhedskrisen i Europa med lempelsen af de relaterede restriktive foranstaltninger og relativt høje vaccinationsrater. Forsyningen af væsentlige produkter og ydelser til forebyggelse og behandling af covid-19 synes ikke længere at være problematisk.

(4) Desuden har Kommissionen den 3. oktober 2022 vedtaget en revideret meddelelse om uformel vejledning (3) (»meddelelsen«), som giver Kommissionen mulighed for at yde uformel vejledning om nye eller uløste spørgsmål vedrørende anvendelsen af artikel 101 eller 102 i traktaten om Den Europæiske Unions funktionsmåde, som opstår i individuelle sager. Den reviderede meddelelse giver virksomhederne større muligheder for at få vejledning i anvendelsen af konkurrencereglerne. Virksomhederne kan også anmode om vejledning i henhold til den reviderede meddelelse i forbindelse med en pludselig og uventet forværring af sundhedssituationen og dermed forbundne forsyningsafbrydelser for væsentlige produkter og ydelser. Kommissionen kan give en sådan vejledning på de betingelser, der er fastsat i den reviderede meddelelse.

(5) På baggrund af ovenstående finder Kommissionen det hensigtsmæssigt at trække de midlertidige rammebestemmelser tilbage, da de særlige omstændigheder i forbindelse med deres vedtagelse ikke længere gør sig gældende.

(6) For så vidt angår de individuelle comfort letters, der er udstedt i henhold til de midlertidige rammebestemmelser, er deres gyldighed underlagt de særlige betingelser og den varighed, der er fastsat i hvert comfort letter.

(1) Midlertidige rammebestemmelser for konkurrencevurderingen i forbindelse med virksomhedssamarbejde som reaktion på nødsituationer under det nuværende covid-19-udbrud (EUT C 116I af 8.4.2020, s. 7).

(2) Jf. punkt 21.

(3) Kommissionens meddelelse om uformel vejledning i relation til nye eller uløste spørgsmål vedrørende artikel 101 og 102 i traktaten om Den Europæiske Unions funktionsmåde, som opstår i individuelle sager (vejledningsskrivelser).